АҞӘА, ԥхынҷкәын 12 - Sputnik, Бадри Есиава. Аԥснытәи абоксиорцәа Нижни Новгород имҩаԥысуаз таитәи абокс азы XIII Иаарту урыстәылазегьтәи атурнир "Кубок Содружества -2019" аҿы рхы шьахәны иаадырԥшит, абри атәы иҳәеит аспортсменцәа разыҟаҵаҩ, ареспубликаҿ таитәи абокс азы Афедерациа ахада Ҭимур Гьергьедаа.
Атурнир мҩаԥысуеит Нижни Новгород ԥхынҷкәын 10 - 13 рзы. Уаанӡатәи адыррақәа рыла Аԥснытәи абоксиорцәа Сандро Ҵәыџьбеи Леон Амҷбеи таитәи абокс азы XIII Иаарту урыстәылазегьтәи атурнир "Кубок Содружества -2019" афинали афиналбжеирахь инеиит.
Атурнир аҩбатәи амш ҳаспортсменцәа рзы хҭысла иҭәын. Афиналбжахь анеиразы иқәгылоз Анри Шьанаа ахәра иоуит, ақәгылара аанкылатәхеит.
"Ихәра ҵаулоуп аха ишәарҭам. Анри ихы идыруеит. Ҳара уажәы ахәышәтәырҭахь амҩа ҳақәуп ахәра рӡахырц азы. Анри диндаҭлон Москватәи аобласт аспортсмен. Анри уаанӡа карат дшалазгьы абокс ахь сынтәа аԥхынраз ауп данааиз. Ус шакәугьы ибзианы дықәгылеит", - еиҭеиҳәоит ареспубликаҿ таитәи абокс азы Афедерациа ахада Ҭимур Гьергьедаа.
Азыҟаҵаҩ иажәаәқа рыла егьи ҳаспортсмен – Давид Амҷба, очкола Ханты-Мансиисктәи автономтә округ аспортсмен ииааиз, ииашамкәа иқәгылара рыӡбеит.
"Актәии аҩбатәии араундқәа рҿы иара 10:9 ҳәа даиааиит, тахԥатәи араунд аҿы – 8:10 ҳәа даҵахеит. Еиҭахеит. Абасеиԥш аан аԥшьбатәи, ихьыԥшым аӡбаҩ иоуп аиааиҩы далызкаауа. Ҳара ҳҭагылазаашьа аҟны аӡбаҩ Давид аҩбатәи аҭыԥ ииҭеит", - еиҭеиҳәоит Гьергьедаа.
Сандро Ҵәыџьба, уаанӡатәи иқәгылараан афинал ахь днеиит, актәи аҭыԥгьы никылеит. Сиро Геворкиан очкола афиналбжахь анеираан даҵахеит.
Ԥхынҷкәын 12 рзы Леон Амҷба афинал ахь анеира дазықәԥоит. Иара уи илшар, ахьы изгар, Урыстәыла аспорт азҟаза ҳәа ахьӡ иоуеит.
Таитәи абокс азы XIII Иаарту урыстәылазегьтәи атурнир "Кубок Содружества -2019" мҩаԥысуеит Нижни Новгород ԥхынҷкәын 10 - 13 рзы.
Атурнир иалахәуп 500-ҩык аспортсменцәа Урыстәыла арегионқәеи Аԥсны Аҳәынҭқарреи рҟынтәи.